Þingræður haldnar á Alþingi Íslendinga



Herra forseti. Þetta frv. er þess efnis að ekki þurfi að endurskoða lögin fyrr en 1990. Þegar lögin voru sett fyrir fimm árum var ákvæði í þeim um að þau skyldu endurskoðuð innan fimm ára. Þeir sem sömdu frv. í fyrstunni leggja til að þessu verði frestað um fimm ár vegna þess að það sé ekki komin fullkomin reynsla á lögin og hafi ekkert komið fram sem bendi til þess að mikilla breytinga sé þörf. Á þskj. 801 er nál. þar sem félmn. leggur til að frv. verði samþykkt óbreytt.



Herra forseti. Sú regla hefur verið upp tekin í þinginu þegar ráðherrar hafa lagt fram mjög veigamikil lagafrv. að þeir hafa heitið endurskoðun þessara lagafrv. og það hefur jafnvel verið bundið í lagatexta að svo skuli gert. Oft og tíðum hefur þetta leitt til þess að frv., sem ella hefði fengið mun ítarlegri meðferð í sölum þingsins, hefur verið látið fara í gegn í trausti þess að mjög fljótlega yrðu lögin endurskoðuð og afstaða tekin til ákveðinna atriða. Ég tel að ef ráðherrar taka upp þá vinnureglu að koma með tillögu um að hætta við endurskoðun laganna þegar að því kemur að það á að endurskoða þau og ákveða aðeins að þau skuli framlengd, þá þýði þetta í reynd að Alþingi mun ekkert mark taka á yfirlýsingum sem þessum. Það eru beinar yfirlýsingar um að það er verið að blekkja þingið þegar frv. eru lögð fram og það er beinlínis verið að stuðla að því að koma í gegnum þingið málum með meiri vinnuhraða en æskilegt er. Mér er þess vegna ekkert launungarmál að ég tel mjög miður farið að mál þróist á þann veg að stórir lagabálkar, sem voru umdeildir þegar þeir fóru inn í þingið á sínum tíma, skuli ekki hljóta þá sjálfsögðu málsmeðferð, sem lögin gera ráð fyrir, að um endurskoðun verði að ræða á þeim tíma sem ákveðið var. Ég ætla ekki að fara út í efnislega umræðu um þessa hluti frekar. En þetta gildir að sjálfsögðu líka um svokölluð sólsetursákvæði og annað sem menn hafa verið að setja í lög. Ef það er fyrir fram vitað að endurskoðun á aldrei að fara fram og það er aðeins verið að ýta þessu áfram á þennan hátt hlýtur það að leiða til þess að menn taki mun harðari afstöðu þegar lagabálkar eru settir hér inn og þeir eru afgreiddir án þess að gaumgæfileg vinna eigi sér stað. Herra forseti. Ég treysti mér ekki til að styðja þá málsmeðferð sem hér er lögð til.



Herra forseti. Allshn. hefur fjallað um frv. til laga um breytingu á lögum um skipti á dánarbúum og félagsbúum o.fl. nr. 3/1878, með síðari breytingum. Efnislega er í þessu frv. lögð til sú meginbreyting að ekki þarf að höfða mál þó að ágreiningur verði um skipti heldur getur skiptaréttur úrskurðað í þessu máli eins og öðrum sem undir hann heyra. Kostirnir við þetta fyrirkomulag eru fyrst og fremst þeir að það má gera ráð fyrir mun fljótari afgreiðslu mála en er með núverandi fyrirkomulagi. Það má geta þess að Ragnar Hall borgarfógeti hefur lagt blessun sína yfir þá breytingu sem hér er lögð til. Ég vil, með leyfi forseta, lesa nál. frá allshn.: "Nefndin hefur rætt frv. þetta á nokkrum fundum og kallað á sinn fund Guðrúnu Erlendsdóttur dósent til að fjalla um efni þess. Leggur nefndin til að frv. verði samþykkt með þeirri breytingu sem lögð er til á sérstöku þskj." Undir þetta rita Gunnar G. Schram, Guðrún Helgadóttir, Ólafur Þ. Þórðarson, Friðjón Þórðarson, Pálmi Jónsson, Kristófer Már Kristinsson. Stefán Guðmundsson var fjarverandi afgreiðslu málsins. Sú breyting, sem nefndin leggur til, er aðeins atriði er varðar gildistöku laganna og er á þá leið að lögin taki gildi 1. jan. 1987, en það er sjálffallið að þau taki gildi 1. jan. 1986.